Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 37/13/5506	Martin, 13.5.2013
EEČ : 2-40-91-2013

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 150,00 € 
b.	Peňažná suma určená na všeobecne prospešné účely: 160,00 € 
c.	Konkrétny adresát peňažnej sumy určenej na všeobecne prospešné účely: Detský domov v Necpaloch, Necpaly 44, okr. XXXXX 
d.	Suma odovzdaná štátu na peňažnú pomoc obetiam trestnej činnosti: 80,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ XXXXX pod spisovou značkou ORP-XXXXX-MT-2013.
na tom skutkovom základe, že 
dňa 24.04.2012 v čase okolo 20.45 h viedla osobné motorové vozidlo zn. Fiat Punto ev. č. MT-XXXXX po ceste III/06549 v obci Košťany na Turcom v smere na Žabokreky, pričom rýchlosť vozidla neprispôsobila poveternostným podmienkam a iným okolnostiam, ktoré možno predvídať, nakoľko v tom čase husto pršalo a bola tma, v dôsledku čoho pri predajni Citroen prednou pravou časťou narazila do chodca, ktorý sa pod vplyvom alkoholu pohyboval po pravej časti vozovky, čím svojim konaním spôsobila XXXXX, nar. XXXXX zlomeninu predkolenia vpravo, rozsiahlu tržnú ranu zadnej časti ľavého stehna, tržnú ranu na hlave v oblasti čela, oderky nad kolenami a lakťami, s predpokladanou dobou liečenia 3 až 4 mesiace.

Odôvodnenie: 
Uznesením povereného príslušníka Okresného dopravného inšpektorátu XXXXX pod ČVS: ORP-XXXXX-MT-2013 z 10.01.2013 bolo podľa § 206 ods. 1 Tr. por. vznesené obvinenie XXXXX, nar. XXXXX pre prečin ublíženia na zdraví podľa § 157 odsek 1 Trestného zákona, ktorého sa mala dopustiť na tom skutkovom základe, ako je uvedené vo výrokovej časti tohto uznesenia. 
Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Po preskúmaní predmetného spisového materiálu som zistil, že obvinená XXXXX sa ku skutku, ktorý sa jej kladie za vinu priznala, a po poučení o možnosti uzavretia zmieru, vyjadrila s týmto alternatívnym spôsobom ukončenia trestného stíhania súhlas. Poškodený XXXXX, nar. XXXXX taktiež vyslovil s vyššie uvedeným spôsobom ukončenia trestného stíhania súhlas.V predmetnej veci naviac ide o trestný čin, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por.
Obvinená a poškodený uzavreli 09.05.2013 pred probačným a mediačným úradníkom na Okresnom súde XXXXX zmier. V rámci zmierovacieho konania obvinená vyhlásila, že spáchala skutok, pre ktorý je stíhaná, a taktiež odstránila vzniknutú škodu a vykonala aj ďalšie úkony smerujúce k náhrade škody. Poškodený rovnako vyhlásil, že mu bola nahradená škoda, pričom ďalšia škoda mu bude uhradená prostredníctvom povinného zmluvného poistenia motorového vozidla, čím považuje svoje nároky zo strany obvinenej v celom rozsahu uspokojené. 
Obvinená aj poškodený so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho dohodu o zmieri podpísali.
Obvinená taktiež zložila na účet Okresnej prokuratúry XXXXX peňažnú sumu vo výške 160,- €, určenú na všeobecne prospešné účely, pričom 50 % tejto sumy, t.j. 80 € pripadne Detskému domovu v Necpaloch, so sídlom Necpaly 44, okr. XXXXX, č. účtu: 7000425385/8180 a zvyšná časť je určená štátu na peňažnú pomoc obetiam trestnej činnosti. Zložená suma je primeraná závažnosti spáchaného trestného činu.
Obvinená nemá v registri trestov žiadny záznam.
Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvinenej a na jej osobné a majetkové pomery som dospel k záveru, že takýto spôsob rozhodnutia je dostačujúci. 
Na základe uvedených skutočností som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor